अमन कुमार सिंह ने NDTV के नॉन एग्जीक्यूटिव डायरेक्टर पद से किया रिजाइन
Adani Group brand custodian Aman Kumar Singh resigns from NDTV board, अडाणी ग्रुप के ब्रांड कस्टोडियन ने NDTV से दिया इस्तीफा
अडाणी ग्रुप के ब्रांड कस्टोडियन और कॉर्पोरेट मामलों के प्रमुख अमन कुमार सिंह ने NDTV के बोर्ड से इस्तीफा दे दिया है। ग्रुप ने इस इस्तीफे की वजह अमन कुमार की व्यस्तताओं को बताया है। हालांकि उनके खिलाफ छत्तीसगढ़ में भ्रष्टाचार का मामला चल रहा है।
नई दिल्ली टेलीविजन लिमिटेड (NDTV) ने पिछले हफ्ते स्टॉक एक्सचेंज फाइलिंग में बताया कि अमन कुमार सिंह ने कंपनी के नॉन एग्जीक्यूटिव डायरेक्टर पद से इस्तीफा दे दिया है, जो 1 अप्रैल से प्रभावी हो गया है।
साल 2022 में नौकरी छोड़ अडाणी ग्रुप से जुड़े अमन कुमार
अमन कुमार सिंह पूर्व रेवेन्यू ऑफिसर हैं, जो छत्तीसगढ़ की रमन सिंह के नेतृत्व वाली भाजपा सरकार में पॉवरफुल ब्यूरोक्रेट थे। साथ ही, वह मुख्यमंत्री रमन सिंह के प्रिंसिपल सेक्रेटरी भी थे। नवंबर 2022 में वह नौकरी छोड़ अडाणी में ब्रांड कस्टोडियन और कॉर्पोरेट मामलों के प्रमुख बने। वहीं जब अडाणी ग्रुप ने NDTV का अधिग्रहण किया, तब ग्रुप ने उन्हें बोर्ड ऑफ डायरेक्टर्स में शामिल किया।
फरवरी 2020 में दर्ज हुआ था भ्रष्टाचार का मामला
फरवरी 2020 में इकोनॉमिक ऑफेंस विंग (EOW) ने अमन कुमार सिंह और उनकी पत्नी यासमीन सिंह के खिलाफ आय से अधिक संपत्ति के मामले में FIR दर्ज किया, जिसे हाईकोर्ट ने रद्द कर दिया था। पिछले महीने सुप्रीम कोर्ट ने यह कहते हुए हाईकोर्ट के आदेश को रद्द कर दिया कि जांच के स्तर पर हाईकोर्ट FIR को रद्द न करें। भले ही यह मामला नई सरकार ने पिछली सरकार के खिलाफ किया हो।
सुप्रीम कोर्ट के इस आदेश के बाद अमन कुमार 6 मार्च को EOW के सामने पेश हुए। वहीं इसके एक हफ्ते बाद रायपुर के एडिशनल और डिस्टिक कोर्ट ने उनकी अग्रिम जमानत याचिका को भी खारिज कर दिया है।
NDTV बोर्ड से इस्तीफा देने वाले अडाणी ग्रुप के दूसरे शख्स
अमन कुमार सिंह NDTV बोर्ड से इस्तीफा देने वाले अडाणी ग्रुप के दूसरे शख्स हैं। इससे पहले 9 मार्च को NDTV ने स्टॉक एक्सचेंज को बताया था कि, सुनील कुमार ने कंपनी के एडिशनल नॉन एग्जीक्यूटिव इंडिपेंडेंट डायरेक्टर पद से इस्तीफा दे दिया है।